KIRJALLINEN KYSYMYS E-2400/00 esittäjä(t): Mauro Nobilia (UEN) komissiolle. Telecom Italia SpA.



Virallinen lehti nro 113 E , 18/04/2001 s. 0090 - 0091



KIRJALLINEN KYSYMYS E-2400/00 esittäjä(t): Mauro Nobilia (UEN) komissiolle (18. heinäkuuta 2000) Aihe: Telecom Italia SpA Ottaen huomioon, että - Telecom Italia SpA aloitti maaliskuussa 2000 menettelyn, jossa se käyttää työttömyyskassaa (cassa integrazione) irtisanoakseen ja sijoittaakseen uudelleen noin 7 500 työntekijäänsä - nämä työttömyyskorvaukset maksetaan julkisesta sosiaaliturvajärjestelmästä eli valtion varoista - Telecom Italia SpA on yksityinen yhtiö, jonka osakkeita Italian valtio omistaa - Telecom Italia SpA on viime aikoihin asti saanut EAKR:ltä (Euroopan aluekehitysrahasto) rahoitusta laajan infrastruktuurin valmisteluun ja rakentamiseen, kuten verkon kaapelointiin ja modernisointiin - Telecom Italia SpA on saanut ESR:ltä (Euroopan sosiaalirahasto) rahoitusta erilaisten ammattikoulutuskeskusten toteuttamiseen, voisiko komissio kertoa, - pitääkö edellä oleva paikkansa? - onko tämän piakkoin toteutettavan menettelyn aloittaminen yhteisön rakennerahastojen käyttöä koskevien sääntöjen ja periaatteiden vastaista siinä mielessä, että rakennerahastot on tarkoitettu työpaikkojen luomiseen tai ainakin työllisyyden tason säilyttämiseen? - aikooko se tarvittaessa puuttua asiaan sen varmistamiseksi, että jos Telecom Italia SpA tulevaisuudessa pyytää yhteisön rahoitusta, otetaan asianmukaisesti huomioon, että yhtiö ei vaikuta kiinnittäneen mitään huomiota työpaikkojen luomista ja työllisyyden säilyttämistä koskeviin tavoitteisiin? Anna Diamantopouloun komission puolesta antama vastaus (9. lokakuuta 2000) Komissio pahoittelee sitä, että Telecom Italia s.p.a.:n uudelleenorganisointi on johtanut 7 500 työntekijän irtisanomiseen ja aiheuttanut vakavia seurauksia näin suurelle määrälle työntekijöitä ja heidän perheilleen. Vaikka työvoiman vapaasta liikkumisesta onkin peruuttamattomasti tullut osa talouttamme, sitä on kuitenkin osattava hallita, jotta saadaan rajoitettua yksilöille koituvia seurauksia. On myös syytä muistaa, että yksittäisten yritysten uudelleenjärjestelyitä voidaan käsitellä vain kansallisella tasolla. Komissio vahvistaa, että tavoitteeseen 1 (Mezzogiorno) kuului kaudella 19941999 teleliikennettä koskeva toimintaohjelma, jossa 1 154 miljoonan euron kokonaisinvestoinneista Euroopan aluekehitysrahaston (EAKR) osuus oli 376 miljoonaa euroa. On muistettava, että kyseisten yhteisön varojen tarkoituksena oli tukea kehitystä Mezzogiornon alueella, jonka teleliikenneinfrastruktuuri oli jälkeenjäänyttä. Euroopan sosiaalirahastosta Telecom Italia on saanut Italian antamien tietojen mukaan 0,4 miljoonaa euroa toimintaansa Mezzogiornon alueella. Tuki on myönnetty täysin voimassa olleiden sääntöjen mukaisesti. Uudella ohjelmakaudella (20002006) Mezzigiornon alueelle varatusta yhteisön tukikehyksestä, jonka komissio hyväksyi 1. elokuuta 2000, ei ole tarkoitus myöntää varoja Telecom Italialle eikä muille teleliikenneyrityksille. Yhteisön tukikehyksestä ei myöskään osallistuta enää perusverkkojen eikä kiinteän tai matkapuhelinverkon infrastruktuuria koskevien investointien rahoitukseen. Teleliikenneinfrastruktuuriin ja -verkkoihin voidaan investoida vain ehdoilla, jotka on määritelty komission teknisessä asiakirjassa Tietoyhteiskunta ja aluekehitys: EAKR:n tukitoimet 20002006. Ohjelmien arviointiperusteet. Asiakirja on lähetetty arvoisalle parlamentin jäsenelle ja parlamentin sihteeristölle. Kaikissa tapauksissa on noudatettava sekä yhteisön että kansallisia kilpailulakeja.